ກອງປະຊຸມເຜີຍແຜ່ດໍາລັດ ວ່າດ້ວຍການແຈ້ງຊັບສິນ ແລະ ບົດແນະນຳກ່ຽວກັບການຈັດຕັ້ງປະຕິບັດດຳລັດ ວ່າດ້ວຍການແຈ້ງຊັບສິນ ໃຫ້ແກ່ບັນດາພະນັກງານທະນາຄານສາຂາແຂວງເຊກອງໃນຕອນບ່າຍວັນທີ 19 ຕຸລາ 2017 ນີ້ ຢູ່ທີ່ສະໂມສອນສະພາປະຊາຊົນແຂວງເຊກອງ, ໂດຍໃຫ້ກຽດເຂົ້າຮ່ວມເປັນປະທານ ຂອງທ່ານ ສົມມຸດ ແກ້ວມະນີ ຮອງຫົວຫນ້າກົມກວດກາພາຍໃນທະນາຄານ ແຫ່ງ ສປປ ລາວ, ໂດຍມີບັນດາຄະນະທະນາຄານຮ່ວມທຸລະກິດລັດ 3 ຂາຂາຄື: ທະນາຄານການຄ້າຕ່າງປະເທດລາວມະຫາຊົນ, ທະນາຄານພັດທະນາລາວ, ທະນາຄານສົ່ງເສີມກະສິກໍາ ແລະ 1 ທະນາຄານນະໂຍບາຍ ພ້ອມດ້ວຍພະນັກງານພາຍໃນທະນາຄານດັ່ງກ່າວເຂົ້າຮ່ວມ.
ທ່ານ ສົມມຸດ ແກ້ວມະນີ ຮອງຫົວຫນ້າກົມກວດກາພາຍໃນທະນາຄານ ແຫ່ງ ສປປ ລາວ ໄດ້ເຜີຍແຜ່ບົດແນະນໍາການຈັດຕັ້ງປະຕິບັດວ່າດ້ວຍການແຈ້ງຊັບສິນ (ສະບັບປັບປຸງໃຫມ່) ສະບັບເລກທີ 46/ອກລ, ລົງວັນທີ 20/02/2017 ວ່າດ້ວຍການແຈ້ງຊັບສິນ ໂດຍໄດ້ກຳນົດຫລັກການ, ລະບຽບການ ແລະ ມາດຕະການກ່ຽວກັບການແຈ້ງຊັບສິນ ແລະ ລາຍຮັບຂອງພະນັກງານ-ລັດຖະກອນ, ທະຫານ, ຕຳຫລວດທີ່ສັງກັດຢູ່ໃນກົງຈັກການຈັດຕັ້ງຂອງພັກ-ລັດ, ແນວລາວສ້າງຊາດ, ອົງການຈັດຕັ້ງມະຫາຊົນ, ລັດວິສາຫະກິດ, ລັດວິສາຫະກິດປະສົມ, ລັດຮຸ້ນສ່ວນ ເປັນການແຈ້ງລາຍລະອຽດ ເປັນລາຍລັກອັກສອນ ຂອງຜົວ ຫລື ເມຍ, ລູກ ແລະ ບຸກຄົນອື່ນ ທີ່ຂຶ້ນກັບການຄຸ້ມຄອງໂດຍກົງຂອງຕົນ, ມີການພົວພັນທາງດ້ານກຳມະສິດຊັບສິນກັບຕົນເອງ ຕາມເອກະສານການແຈ້ງຊັບສິນ ແລະ ລາຍຮັບທີ່ອົງການກວດກາລັດຖະບານ ໄດ້ກຳນົດໄວ້ ປະກອບມີທີ່ດິນ, ສິ່ງປຸກສ້າງ, ພາຫະນະ ແລະ ກົນຈັກການຜະລິດຕ່າງໆ, ວັດຖຸມີຄ່າ, ພັນທະບັດ, ເງິນຝາກທະນາຄານ, ເງິນຝາກກອງທຶນ ແລະ ສະຖາບັນການເງິນອື່ນໆ ທັງຢູ່ພາຍໃນ ແລະ ຕ່າງປະເທດ, ບັນຊີຮຸ້ນ, ໜີ້ຕ້ອງຮັບ ແລະ ໜີ້ຕ້ອງສົ່ງ.
ສໍາລັບປະເພດລາຍຮັບທີ່ຕ້ອງແຈ້ງມີຄື: ເງິນເດືອນ, ເງິນອຸດໜູນ, ເງິນບຳເນັດ, ລາຍໄດ້ຈາກການສ້າງເສດຖະກິດຄອບຄົວ, ການດຳເນີນທຸລະກິດ, ການຂາຍ, ການໃຫ້ເຊົ່າ, ການໃຫ້ກູ້ຢືມ, ດອກເບ້ຍເງິນຝາກ, (ຂອງຂັວນ-ລາງວັນ ມູນຄ່າ 5 ລ້ານກີບຂຶ້ນໄປ), ການໃຫ້ບໍລິການ, ຊັບສິນທາງປັນຍາ ແລະ ລາຍຮັບອື່ນໆ.
ທັງນີ້, ກໍເພື່ອເປັນການເຜີຍແຜ່ດຳລັດດັ່ງກ່າວໃຫ້ແກ່ບັນດາພະນັກງານໃນທົ່ວລະບົບທະນາຄານໄດ້ຮັບຮູ້, ເຂົ້າໃຈແຈ້ງ, ມີຄວາມເປັນເອກະພາບ ແລະ ມີຄວາມຮັບຜິດຊອບສູງໃນການແຈ້ງຊັບສິນ ແລະ ລາຍຮັບຂອງຕົນໃນຮອບວຽນທີ II ໃຫ້ຈັດຕັ້ງປະຕິບັດໄປຢ່າງຖືກຕ້ອງ, ຊັດເຈນ ແລະ ໂປ່ງໄສ.
ຂ່າວ-ພາບ: ນາລີວັນ